**Slovenská technická univerzita v Bratislave**

**Výzva na predkladanie žiadostí o poskytnutie podpory pre doktorandov a mladých výskumných pracovníkov STU na naštartovanie výskumnej kariéry**

Rektor Slovenskej technickej univerzity v Bratislave vyhlasuje internú výzvu STU pre doktorandov a mladých výskumných pracovníkov[[1]](#footnote-1). Výzva má za cieľ naštartovať kariéru doktorandov a začínajúcich výskumných pracovníkov v ich vednej oblasti. Projekty mladým umožnia financovať začínajúci výskum, podporia ich účasť na vedeckých konferenciách a výmenu skúseností so zahraničím. Takto získané skúsenosti môžu využiť pri podávaní projektov v iných národných alebo európskych schémach.

Výzva vychádza z a je financovaná prostredníctvom Plánu obnovy a odolnosti SR (POO SR) č. **09I03-03-V05 „Early stage granty“ (ďalej aj ESG).**

**1. Harmonogram výzvy:**

10.11.2023 – Vyhlásenie výzvy

30.11.2023 – Uzávierka výzvy na súčasti STU

14.12.2023 – Uzávierka výzvy na univerzite s doručením žiadostí na R STU

19.12.2023 – Vyhodnotenie výzvy a následné zverejnenie výsledkov na

stránke [www.stuba.sk](http://www.stuba.sk)

01.03.2024 – Predpokladaný začiatok realizácie projektov

**2. Trvanie projektu**

Minimálne trvanie projektu je 12 mesiacov a maximálne 24 mesiacov. Predpokladaný začiatok realizácie projektu je od 01.03.2024. Aktivity podporené z projektu musia byť ukončené najneskôr do 30.04.2026.

**3. Počet podporených projektov**

Na základe výkonov jednotlivých súčastí STU v oblasti vedecko-výskumnej činnosti za rok 2022 bude celkový počet grantov rozdelený na súčasti nasledovne:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Typ grantu/pracovisko** | **SvF** | **SjF** | **FEI** | **FCHPT** | **FAD** | **MTF** | **FIIT** | **UM** | **Celkom** |
| Výskumná aktivita A | 9 | 3 | 13 | 12 | 3 | 5 | 1 | 1 | **47** |
| Výskumná aktivita B | 3 | 1 | 5 | 4 | 1 | 2 | 1 | 0 | **17** |

V prípade nenaplnenia počtu grantov na niektorej zo súčastí, budú granty pridelené inej súčasti na základe rozhodnutia hodnotiacej komisie na úrovni univerzity.

**4. Výskumná aktivita A – doktorandské granty**

**Oprávnení žiadatelia**

Oprávneným žiadateľom pre Výskumnú aktivitu A je výlučne študent denného doktorandského štúdia (interný doktorand) pôsobiaci na niektorej zo súčastí STU v Bratislave. Granty budú udelené výlučne študentom dennej formy doktorandského štúdia v štandardnej dĺžke štúdia, ktorých predpokladaný termín obhajoby dizertačnej práce nepredchádza termínu ukončenia realizácie projektu.

Výskumná aktivita A by mala vychádzať z témy dizertačnej práce doktoranda s cieľom finančne podporiť a zvýšiť kvalitu dosiahnutých vedeckých a umeleckých výstupov dizertačnej práce. Výskumná aktivita musí mať nehospodársky charakter a v súvislosti s jej riešením nemôže prísť k poskytnutiu nepriamej štátnej pomoci.

**Rozpočet Výskumnej aktivity A**

Rozpočet pre Výskumnú aktivitu A predstavuje maximálne 6 000 EUR.

**Merateľné ukazovatele projektu**

Povinným merateľným ukazovateľom projektu pre typ Výskumnej aktivity A je 1x aktívna účasť na zahraničnej konferencii za každý začatý rok projektu, dokumentovaná publikovaním v indexovanom zborníku a 1x článok v databáze WoS/Scopus (akceptovaný do recenzného konania) za prvý rok a minimálne 1x článok v Q3 (akceptovaný do recenzného konania) za druhý rok projektu. Zároveň je povinným merateľným ukazovateľom vypracovaná záverečná správa projektu, ktorá bude obsahovať zhodnotenie riešenia, dosiahnutých výsledkov a identifikáciu výstupov projektu.

**5. Výskumná aktivita B – postdoktorandské granty**

**Oprávnení žiadatelia**

Oprávneným žiadateľom pre Výskumnú aktivitu B je mladý výskumný pracovník pôsobiaci na niektorej zo súčastí STU v Bratislave. Granty budú udelené výlučne pedagogickým zamestnancom alebo výskumným pracovníkom, ktorí majú v priebehu celého riešenia projektu uzatvorený pracovný pomer na STU na ustanovený týždenný pracovný čas a zároveň ku dňu udelenia postdoktorandského projektu ešte nedosiahli obdobie 5 rokov od získania titulu PhD. Postdoktorandský grant zároveň nie je možné poskytnúť zamestnancom, ktorí predstavujú ostatných zamestnancov alebo študentov študijných programov tretieho stupňa vysokoškolského štúdia.

Výskumná aktivita B by mala nadväzovať na doterajší výskum pracovníka s cieľom finančne podporiť a zvýšiť kvalitu dosiahnutých vedeckých výstupov. Výskumná aktivita musí mať nehospodársky charakter a v súvislosti s jej riešením nemôže prísť k poskytnutiu nepriamej štátnej pomoci.

**Rozpočet Výskumnej aktivity B**

Rozpočet pre výskumnú aktivitu B predstavuje maximálne 12 000 EUR.

**Merateľné ukazovatele projektu:**

Povinným merateľným ukazovateľom projektu pre typ Výskumnej aktivity B je 1x aktívna účasť na zahraničnej konferencii za každý začatý rok projektu, dokumentovaná publikovaním v indexovanom zborníku a 1x článok minimálne v Q3 (akceptovaný do recenzného konania) za každý začatý rok projektu. Zároveň je povinným merateľným ukazovateľom účasť v riešiteľskom kolektíve projektu v jednej zo schém VEGA, KEGA, APVV, Operačného programu Slovensko, alebo niektorej zo zahraničných výziev na predkladanie projektových žiadostí, kde úspešný žiadateľ bude buď zodpovedným riešiteľom alebo spoluriešiteľom v podanom projekte a vypracovaná záverečná správa projektu, ktorá bude obsahovať zhodnotenie riešenia, dosiahnutých výsledkov a identifikáciu výstupov projektu.

**6. Oprávnené výdavky**

Oprávnené výdavky sú:

*a) Cestovné náhrady držiteľa grantu*

*b) Spotrebný materiál, ostatné tovary a služby potrebné na realizáciu projektu*

*c) Prístroje a zariadenia, ktorých vstupná cena nie je vyššia ako 1 700 Eur vrátene DPH*

*d) Softvér, oceniteľné práva, ktorých vstupná cena nie je vyššia ako 2 400 Eur vrátane DPH*

*e) DPH*

**7. Podmienka oprávnenosti výdavkov**

Výdavky projektu nemôžu byť predmetom dvojitého financovania. To znamená, že úspešný žiadateľ o grant nemôže financovať tie isté výdavky projektu zároveň viacerými formami podpory z verejných zdrojov, zdrojov Európskej únie alebo iných nástrojov finančnej pomoci poskytnutej SR.

Činnosti definované v predloženej žiadosti, ktorými žiadateľ dosiahne výsledky projektu, nemôžu byť financované z prostriedkov tejto výzvy a súčasne z iných verejných zdrojov, ak by takéto financovanie predstavovalo dvojité financovanie.

Z dôvodu predchádzania dvojitému financovaniu žiadateľ o grant nemôže byť držiteľom R1 štipendia (výzva s kódom 09I03-03-V02), R2/R3/R4 štipendia (výzva s kódom 09I03-03-V04), príp. štipendia z výzvy na podporu výskumníkov ohrozených konfliktom na Ukrajine (výzva s kódom 09I03-03-V01).

Výdavky, ktoré nespadajú medzi oprávnené výdavky uvedené vyššie sú neoprávnené.

**8. Financovanie projektov**

Úspešný žiadateľ dostane pridelenú sumu grantu na zákazku v IS Magion. Z nej môže následne čerpať finančné prostriedky v súlade s podmienkami grantu[[2]](#footnote-2). V prípade, že k dátumu začatia projektu ešte nebudú STU v Bratislave poskytnuté prostriedky z POO SR, budú žiadateľovi finančné prostriedky poskytnuté bezodkladne, akonáhle ich STU v Bratislave získa. Predpokladaný začiatok projektu sa môže posunúť na základe termínu schválenia grantu z POO SR - ESG.

**9. Zmeny v projekte počas doby riešenia**

Zmeny v projekte a zmeny v rozpočte nad 30 % rozpočtovej položky podliehajú schváleniu prorektorom pre oblasť vedy a výskumu. Zmeny rozpočtu do 30 % nepodliehajú schvaľovaniu prorektorom pre oblasť vedy a výskumu a zodpovedný riešiteľ všetky odchýlky od plánovaného rozpočtu uvedie v záverečnej správe projektu. Zmeny v projekte sú administrované príslušným Oddelením pre vedu a výskum na fakulte alebo Ústave manažmentu.

**10. Predloženie záverečnej správy**

Žiadateľ, ktorému bude pridelený grant na riešenie projektu, je povinný predložiť svojmu prodekanovi pre vedu a výskum záverečnú správu o riešení projektu a správu o finančnom čerpaní pridelených prostriedkov, a to do jedného mesiaca od ukončenia riešenia projektu. Súčasťou správy bude zhodnotenie užitočnosti projektu, odpočet plnenia merateľných ukazovateľov a kópie publikovaných výstupov (publikácie v časopisoch, zborníkoch, abstrakty z konferencií a pod.). Záverečná správa je podkladom pre záverečné hodnotenie plnenia úloh.

**11. Predkladanie projektových žiadostí**

Žiadateľ zašle kompletnú Žiadosť o grant, ktorá je prílohou tejto výzvy, spolu s prílohami, v dvoch kópiách, najneskôr do termínu uzávierky výzvy na príslušné oddelenie pre vedu a výskum na súčasti STU. Žiadosť musí byť podpísaná žiadateľom a školiteľom/vedúcim pracoviska. Žiadosť sa taktiež predkladá elektronicky vo formáte .pdf na Oddelenie pre vedu a výskum na fakulte alebo Ústave manažmentu. Názov súboru musí začínať skratkou fakulty a obsahovať Typ výskumnej aktivity (napr. A). Odporúčaný formát je napr. *SvF\_A\_Mrkvicka\_Ziadost\_o\_grant\_ESG*. Nedodržanie názvu súboru nepredstavuje dôvod na vylúčenie žiadosti. Žiadosť je možné vypracovať v slovenskom alebo anglickom jazyku.

**12. Hodnotenie projektových žiadostí**

Žiadosti budú hodnotené odbornou hodnotiacou komisiou (kolektívnym orgánom) na úrovni fakulty/ÚM. Hodnotiaca komisia zhodnotí každý projekt, o čom spíše slovný záznam (hodnotenie projektu) a stanoví poradie projektov od najlepších po najnekvalitnejšie. Hodnotené budú nasledovné kritériá: a/ analýza stavu problematiky riešenej v projekte, b/ formulácia postupu riešenia, c/ vhodnosť použitých metód a postupov, d/ prínos riešenia, e/ zhodnotenie významu a možností využitia výsledkov. Žiadateľ bude mať možnosť vidieť hodnotiace hárky, ale meno hodnotiteľov bude anonymné. Projekty spolu s hodnotením a výsledným poradím zašle fakulta/ÚM na Rektorát STU.

O schválení/neschválení projektu na financovanie rozhoduje odborná hodnotiaca komisia na úrovni univerzity. Komisia je zložená z prodekanov pre vedu a výskum všetkých fakúlt STU a ÚM. Predsedom komisie je prorektor pre vedu a výskum. Zasadnutie komisie zvoláva jej predseda. Komisia je uznášaniaschopná, ak sú na jej zasadnutí prítomní minimálne piati členovia a predseda komisie.

**13. Pridelenie grantu**

Úspešní žiadatelia získajú dekrét o tom, že im bol schválený ESG grant. Dekrét bude obsahovať minimálne:

1. identifikáciu výskumníka a útvaru, v rámci ktorého bude výskumník realizovať projekt
2. identifikáciu subjektu poskytujúceho grant – gestora inštitucionálnej schémy
3. názov projektu
4. identifikácia projektu – kód alebo číslo
5. pridelená suma
6. trvanie projektu

Dekrét musí splniť podmienky viditeľnosti Plánu obnovy a odolnosti SR.

Výsledky výzvy budú zverejnené na stránke www.stuba.sk.

**14. Vyhlásenie, zmena a zrušenie výzvy**

Výzva je vyhlásená v slovenskom a anglickom jazyku. V prípade nejasností alebo nezrovnalostí je záväzná slovenská jazyková verzia.

Vyhlasovateľ výzvy má právo zmeniť alebo zrušiť výzvu v prípade zmeny podmienok výzvy POO SR – ESG alebo neschválenia grantu z POO SR – ESG.

***Prílohy***

*Žiadosť o grant - Výskumná aktivita A – doktorandské granty*

*Žiadosť o grant – Výskumná aktivita B – postdoktorandské granty*

1. V texte sa pre zjednodušenie používa iba mužský tvar niektorých podstatných mien (napr. doktorand, postdoktorand, výskumník, držiteľ a pod.). Pri každom použití takéhoto podstatného mena však výraz zahŕňa všetky osoby bez ohľadu na ich rod alebo pohlavie. [↑](#footnote-ref-1)
2. Doktorand čerpá pridelené prostriedky grantu v spolupráci a so súhlasom svojho školiteľa. [↑](#footnote-ref-2)